9

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | **Innhald:**   |  |  |  | | --- | --- | --- | |  | Soknerådet | 1 | |  | Tilsette | 4 | |  | Gudstenester og kyrkjelege handlingar | 5 | |  | Trusopplæring | 7 | |  | Kultur og musikk | 11 | |  | Undervisningsutvalet | 12 | |  | Diakoniutvalet | 13 | |  | Misjonsutvalet | 14 | |  | Volleyballgruppa | 15 | |  | Kyrkjeringen | 16 | |  | Kyrkjelydsbladet | 17 | |  |  |  | |

**Soknerådet**

Det er tid for å sjå tilbake på året som har gått. Vi som er i soknerådet, har no fått meir erfaring og fått meir innblikk i mykje av det som skjer i Nærbø sokn. Eg trur eg kan seie på vegne av oss alle, at vi har ei fantastisk flott og innhaldsrik kyrkje. Ho femner arrangement for små og store, unge og eldre.

Vi er stolte over alt arbeidet som dei tilsette gjer og ikkje minst alt det arbeidet som frivillige gjer. Gled dykk til å lese om alle aktivitetane i denne årsmeldinga.

Det er ekstra gledeleg å tenkje på at det skjer så mykje i kyrkja at ho må byggjast ut for å få plass til alt vi ønskjer å fylla henne med. Det vart halde eit ekstraordinært soknemøte i januar2025, der det vart vedteke å byggje ut og det vart fleirtal for ei løysing.

Vegen vidare i dette prosjektet er å finne ut kvar vi kan søkje om tilskot og økonomiske midlar til utbygging og kor mykje kommunen vil bidra med. Det vil nok ta si tid, men vi har stor tru på at vi skal få til dette.

I fjor kom det eit ynskje frå kyrkjelyden om å ha årsmøte på eit seinare tidspunkt. Vi har teke omsyn til dette og vil invitere dykk til årsmøte i Nærbø kyrkje den 28. april etter gudstenesta.

Dersom du har noko på hjartet, vil vi gjerne høyre frå deg. Ta kontakt med oss i soknerådet.

Med vennleg helsing Marianne Bjorland

**Soknerådet si samansetjing 2023-2027**

|  |  |  |
| --- | --- | --- |
| Bjorland | Marianne | Leiar |
| Høyland | Håkon | Nestleiar |
| Pettersen | Vidar Søyland | Sokneprest |
| Fløysvik | Anne |
| Åbrekk | Svein Jarle |
| Refsnes | Kirsten |
| Harbo | Henrik |
| Fossen | Karen Elise Gilje |
| Njærheim | Arnstein |  |
| Reime | Arne | 1. varamedlem |
| Høllesli | Rut | 2. varamedlem |
| Garpestad | Elisabeth | 3. varamedlem |
| Hiim | Bodil Sønsteby | 4. varamedlem |

Leiar og nestleiar blir vald internt i soknerådet for eit år av gongen og er også attvalt for 2025

Nærbø sokn sine representantar i Hå kyrkjelege fellesråd:

|  |  |
| --- | --- |
| Refsnes | Kirsten |
| Høyland | Håkon |
| Fossen | Karen Elise Gilje | 1. varamedlem |

**Saker**

I 2024 har soknerådet handsama 64 vedtakssaker. Dei ordinære sakene handlar oftast om drifta av kyrkjelyden, (økonomi, gudstenestelister osv.), saker som omhandlar plassmangel og utbygging, organisering og dei vidare visjonane til kyrkja. Soknerådet arbeider heile tida med å ha ein målretta, strategisk plan for arbeidet i kyrkjelyden.

**Økonomi og givarteneste**

Økonomi og givarteneste er ei utfordring. Me må halda eit konstant trykk på dette for å kunna halda forpliktingar me har til løn og aktivitet i soknet. Kollekt via Vipps fungerer godt. Kortterminal er ein utgiftspost som kostar ein god del, men som blir lite nytta og som kjem til å fjernast som betalingskanal for kollekt i løpet av kommande år. Inntekter frå julemesse og påskemarknad er òg viktige bidrag.

Stor takk til deg som har vore med og støtta alt dette og sikra soknet inntekter.

**Strategiarbeidet**

Visjonen “Levande tru” ligg som grunnlag for arbeidet vårt. For arbeidsområda trusopplæring og diakoniarbeid er det utarbeidd konkrete planar som staben saman med dei tilsette arbeider etter. I tida framover vil alle planane samlast i ein plan for arbeidet i soknet, som heiter «Vår kyrkje». Dette er eit nytt arbeidsverktøy frå kyrkja sentralt, som på sikt blir innført i alle kyrkjelydar i heile Noreg.

Vi har også ein strategiplan. I planen har ein sett opp konkrete tiltak. For arbeidsområde der det alt føreligg planar, som for trusopplæring og diakoniarbeidet, har ein vist til desse planane. Arbeidsområde som er omtalt i strategiplanen er: gudstenestelivet, trusopplæring, søndagsskulen, diakoni, ungdomsarbeidet, misjon, kyrkja på nett, inkluderande fellesskap, kultur og musikkliv, givarteneste og kommunikasjon. Desse vil halde fram å vere prioriterte arbeidsområde for både sokneråd og stab, men hovudprioriteten framover vil vere satsinga på frivillige.

Me er stolte over kyrkja vår. Me vil ha ei frimodig kyrkje som snakkar om Jesus, og målet for oss alle er at fleire skal bli kjende med Han! Soknerådet vil leie ei kyrkje der me finn levande tru som vitnar i ord og handling om frelse, fridom og håp i Jesus Kristus.

**Tilsette**

Det er ingen som er tilsett direkte i soknet. Nedanfor er ein oversikt over tilsette som har hatt arbeidsstad i Nærbø kyrkje i 2024.

|  |  |  |
| --- | --- | --- |
| Svein Olav Nesse | kyrkjeverje | (100%) |
| Gunnar Åreskjold | dagleg leiar | (80%) Slutta juni 2024 |
| Brage Martin Norbakken | dagleg leiar | (80%) Frå 20.8. 2024 |
| Vidar Søyland Pettersen | sokneprest | (100 %) |
| Møyfrid Garborg | kateket | (100 %) |
| Per Sigve Særheim | Ungdomsprest | (100 %) Slutta juni 2024 |
| Helge Bjørgaas Helle | Ungdomsprest | (100 %) Frå 20.8.2024 Soknet dekker heile stillinga |
| Ove Byberg | musikalsk leiar | (80 %) Soknet dekker 20 % stilling |
| Connie Henriette Reime | kyrkjelydspedagog | (80 %) Soknet dekker 40 % stilling |
| Anne Turid Varhaug | trusopplærar | (80 %) Vore oppe i 100 % ved div. vikariat.  Soknet dekker 80 % stilling |
| Kjersti Olimb Salte | diakoniarbeidar | (100 %) Soknet dekker 10 % stilling |
| Gunn Auestad Stokka | styrar Noas ark | (60 %) Soknet dekker 60 % stilling |
| Anne Olseth | assistent Noas ark | (50 %) Soknet dekker 50 % stilling |

I tillegg dekker soknet 20% av ei reinhaldsstilling.

Klokkartenesta og delar av kyrkjetenarfunksjonen blir gjort på dugnad.

**Team for drift av kyrkjer og kyrkjegardar**

|  |  |  |  |
| --- | --- | --- | --- |
| Benjamin Alan Walker | kyrkjetenar | (100 %) |  |

I tillegg til staben har det i 2024 vorte etablert ei vaktmeistergruppe på frivillig basis. Desse gjer ein uvurderleg innsats og sørgjer for at staben kan bruka si tid på ein optimalt måte, og dessutan bidreg til at det ser fint ut i og rundt kyrkja. Gruppa har bestått av Jørgen Risdal, Tor-Syvert Aas, Tron Gudmestad og Oddvar Grødem. Her er det også plass til fleire om nokon ønskjer å bidra gjennom med praktisk og fysisk arbeid.

**Gudstenester og kyrkjelege handlingar**

Det er eit stort og variert gudstenesteliv i kyrkja på Nærbø. Kyrkjelyden legg vinn på mangfald i form og uttrykk, låg terskel for dei som ikkje er vane med gudsteneste, men også dybde for dei trufaste som går kvar sundag. På høgtidsdagane har me satsa på høg musikalsk kvalitet. I løpet av hausten 2024 laga fleire i staben ei bønevandring som skal stå fast i kyrkjerommet. Den blei introdusert i november 2024 og blei veldig fin.

Gjennom tida med Covid-19 satsa Nærbø kyrkje på digitale gudstenester og strøyming gjennom NK media. I løpet av hausten 2023 blei det av ulike årsaker problematisk å halda fram med strøyminga. Fleire har gitt tilbakemelding om at dei saknar dette tilbodet. No er det på plass såkalla PTZ kamera, som er enkle både å styre og drifte med færre ansvarlege. I desember 2024 blei nokre gudstenester strøyma, og i løpet av våren 2025 håper vi å få på plass ei regelmessig strøyming av gudstenester.

**Trusopplæringsgudstenester**

I samband med nokre av trusopplæringstiltaka har me årvisse gudstenester som er ein del av tiltaket. I 2024 blei det gjennomført gudsteneste i samband med tårnagentane, dåpsskulen og 4-årsboka. Gudstenestene i konfirmasjonstida kan ein og sjå på i samband med dette. Det blei lagt ned ekstra ressursar på desse gudstenestene, og dei blei også i år gjennomførte på ein god måte.

**Temagudstenester**

Eit eige temagudstenesteutval set opp og gjennomfører tre-fire temagudstenester i halvåret. Desse har funne sin eigen stil og er godt besøkte. Ein legg vekt på musikk og song, og brukar ofte element frå populærkulturen for å understreke dagens tema. Tema vert henta frå ulike hald. Våren 2024 hadde me «Den raude tråden» som tema, men på grunn av sjukemeldingar og permisjonar blei det berre ein gudsteneste med det temaet. Dei andre temagudstenestene på våren blei gjort om til vanlege gudstenester. På hausten var temaet «HMS» eller håp, meining, sanning, og det blei gjennomført tre temagudstenester. Me forsøker å ha sundagsskule og dåp saman med temagudstenestene, med eit mål om at dei i dåpsfolket som ikkje går i kyrkja til vanleg skal få ei god gudstenesteerfaring.

**Statistikk**

|  | **2018** | **2019** | **2020** | **2021** | **2022** | **2023** | **2024** |
| --- | --- | --- | --- | --- | --- | --- | --- |
| Døypte | 73 | 82 | 75 | 78 | 80 | 78 | 82 |
| Konfirmerte | 96 | 90 | 70 | 82 | 89 | 81 | 99 |
| Vigde | 23 | 15 | 18 | 22 | 25 | 10 | 15 |
| Gravferder | 49 | 55 | 60 | 51 | 63 | 42 | 57 |
| Gudstenester søndagar og heilagdagar | 52 | 56 | 70 | 66 | 57 | 56 | 60 |
| Gudstenestedeltakarar totalt | 13 783 | 13 733 | 5 329 | 6 164 | 10 608 | 14 638 | 13 914 |
| Deltakarar pr. gudsteneste | 265 | 245 | 76 | 93 | 186 | 261 | 232 |
| Nattverdsgjester | 3 114 | 2 865 | 905 | 1 109 | 2 239 | 1 953 | 2 355 |
| Innmelde | 5 | 2 | 5 | 6 | 6 | 9 | 14 |
| Utmelde | 22 | 32 | 19 | 34 | 32 | 43 | 29 |

**Kyrkjelege handlingar**

Det er god oppslutning om dei tradisjonelle kyrkjelege handlingane på Nærbø. Talet på dåp held seg stabilt, det same kan seiast om gravferder. Me har og ei god oppslutning om konfirmasjon, der mange i kullet vel kyrkja. Talet på vigsler er relativt lågt sett i forhold til folketalet, men korkje lågare eller høgare samanlikna med andre sokn.

Dei kyrkjelege handlingane er eit godt døme på folkekyrkja si breie kontaktflate og ein viktig del av det kyrkjelydsbyggjande arbeidet.

**Dåpssamtale og dåp**

Det har vore 82 dåp i Nærbø kyrkje i 2024, eit tal som har halde seg stabilt siste åra. Foreldre som melder borna sine til dåp, har samtale med presten på førehand. Presten møter dåpsforeldra til ei felles samling i «Noas ark-rommet» cirka ein gong i måneden. Hausten 2024 var også trusopplærar Connie Henriette Reime saman med presten på samlingane. Tema på desse samlingane er dåpens innhald, opplæring av dei døypte, og det praktiske rundt dåpen. Det vert lagt vinn på å gjera dåpsgudstenestene til gode opplevingar for alle som kjem med borna sine. Me har i tillegg eit mål om å ha dåp dei sundagane me har søndagsskule. Slik kan me få vist fram det flotte arbeidet, og gje eit tilbod til dei større ungane i dåpsfølgjet.

**Trusopplæring**

**Babysang**

Babysang er eit tiltak i trusopplæringsplanen som går kontinuerleg. Det var 15 samlingar til saman i løpet av året, med 39 påmeldte barn. Kyrkjelydspedagog Connie Henriette Reime hadde ansvaret for og utførte babysang.

**4-årsboka**

Utdeling av 4-årsboka (barnebibelen) blei gjort i november. Me hadde to samlingar laurdagen og felles familiegudsteneste på søndagen. På laurdagen hadde me samling med song, bibelforteljing, besøk av søndagsskulekaninen og skattejakt. På gudstenesta fekk dei utdelt barnebibelen. Totalt har 52 barn fått utlevert 4-årsboka. Kateket Møyfrid Garborg hadde hovudansvaret for 4-åringane i samarbeid med Anne og Gunn frå Noas Ark.

**Noas Ark**

Noas ark open barnehage er ein god møteplass for alle i Hå kommune og nabokommunane. Veke etter veke, fordelt på tre dagar, kjem det barn saman med omsorgspersonane sine. Det er stort sett barn i alderen 0-3 år som nyttar seg av tilbodet.

Barnehagen har ei fleksibel opningstid som gjer at ein kan komma og gå når det måtte passa den enkelte.

Det er leik, samlingsstund og ulike aktivitetar som stort sett pregar dagane. Dei ulike høgtidsdagane og merkedagane i året blir og markert.

**Skattekista Søndagsskule**

Me har i utgangspunktet søndagsskule annankvar søndag. I 2024 blei det totalt 16 samlingar, der det var eit gjennomsnitt på 75 born i vår og 67 born i haust. Det var 90 betalande medlemmar i 2024, noko som var ein nedgang frå året før. Me har vært velsigna med ei kjerne gode leiarar i søndagsskulen og det kom på tampen av året nye leiarar til. Det gleder me oss over. Kyrkjelydspedagog Connie Henriette Reime hadde ansvaret for søndagsskulen.

**Dåpsskule**

Før påske hadde me dåpsskule for førsteklassingane, totalt 38 gutar og jenter var påmelde fordelt på dei 3 dagane med «undervisning». Me avslutta det heile med ei fin gudsteneste med dåpsskuleavslutning. Det var kyrkjelydspedagog Connie Henriette som hadde hovudansvaret for dåpsskulen, medan det var frivillige som stod for sjølve gjennomføringa.

**Tårnagentar**

Tårnagentsamling vart gjennomført den 3. og 4. februar 2024, det var 44 påmeldte barn. Samlinga vart gjennomført av trusopplærar Anne Turid Varhaug og kyrkjelydspedagog Connie Henriette Reime.

**Hallovenn**

Etter suksessen i 2023 blei det også i 2024 gjennomført HalloVenn i kyrkja. Eit godt besøkt arrangement med om lag 350 små og store deltakarar. Omlag 45 frivillige var med på å gjere kvelden til ein suksess. Kyrkjelydspedagog Connie Henriette hadde ansvar for arrangementet og regi av kvelden.

**Gloria**

Gloria dansegruppe har hatt sju treningar vår og fem treningar haust i 2023. I tillegg har dei deltatt på ulike arrangement og gudstenester. Gruppa består av 15 danseglade barn i alderen 8-12 år som synest det er kjekt å bevega seg. Det er trusopplærar Anne Turid Varhaug i lag med nokre jenter som har ansvar på Gloria.

**Kyrkjedisko**

Nytt av året var ein fritidsklubb for 1.-4. klasse. På vårens datoar var ein fredag i månaden, på hausten var det på torsdagar. Godt over 100 glade barn var innom kvar einaste kyrkjedisko. Kyrkjelydspedagog Connie Henriette Reime hadde ansvaret for fritidsklubben og hadde med seg en god gjeng på omlag 15 leiarar.

**Fredagstweenz**

Fritidsklubben for 5.-7. klasse. På vårparten såg me at oppmøtetala gjekk ned på Mini Mer. Årsaka til det er uklar. Me valde då å bytte dag til oddetalsfredagar og bytte namn. Mini Mer fekk namnet Fredagstweenz hausten 2024. Trusopplærar Anne Turid Varhaug hadde hovudansvar for Mini-Mer/Fredagstweenz i 2024 medan Kyrkjelydspedagog Connie Henriette Reime var med på samlingane. Det er òg med ungdommar kvar gang og hjelper til. Det blei gjennomført 14 samlingar i 2024. Mot slutten av året var det opp mot 50 born pr. samling.

**Reload**

Så godt som kvar fredag i oddetalsveker (utanom jule- og sommarferien), samlar ein ungdom i alle aldrar til ungdomsklubben “Reload” i tidsrommet 20-23. Ungdom speler ei viktig rolle i utforminga av Reload og for dei faste gjeremåla som må til for å gjennomføra ein slik ungdomsklubb. Ein typisk kveld på Reload består mellom anna av kiosk, der brus og is er populær proviant. I tillegg til god drøs, plar det vera ein planlagd fellesaktivitet (Quiz, leik eller anna), samt ein kort andakt kring klokka 22:15. I tråd med denne norske kyrkja si visjon om “meir himmel på jord”, prøver me på Reload å skapa ein trygg, god og inkluderande arena for ungdom på Nærbø. Talet på deltakarar plar vera om lag 40-60 stk.

**Konfirmasjon**

Våren 2024 blei 99 flotte konfirmantar konfirmerte i Nærbø kyrkje.

Konfirmantåret inneheldt eit variert program med blant anna gudstenester, weekend til Audnastrand, undervisning, KonfCup for heile Hå og fasteaksjon.

Kateket Møyfrid Garborg har hovudansvaret for konfirmantane saman med ungdomsprest Helge Helle. I haust starta me opp med 75 konfirmantar, og Benjamin Jonasmo er med som leiar.

**Follow Me**

Dette er ei samling for ungdommar etter konfirmasjonsalder. (16-26 år) Gjennom månadlege økter, tek ein for seg ulike sider ved det å vera leiar. Ei typisk samling består som regel av eit godt måltid etterfølgd av andakt og ei lita økt knyt til leiarskap. Utanom dei planlagde aktivitetane, blir det lagt opp til god drøs. Talet på deltakarar plar vera rundt 12-13.

**NK Media**

NK Media har hatt nokre problem ei stund, men er på veg opp igjen. I jula fekk me lånt inn ein miksepult og dermed strøyma ein julaftangudsteneste, og dessutan 1. juledags-gudstenesta.

Eit lite studio i kyrkja si kontorfløy har blitt tatt i bruk, både til video- og lydopptak, blant «Reload podcast».

Det finst veldig mange måtar å vidareutvikla arbeidet i NK Media, men det trengst ressursar og definerte målsettingar for å kunna gjera dette. Dette leverte me på med solide investeringar i 2024 i form av nye og betre kamera til strøyming samt ny rack til miksepulten, og me trur dette berre kjem til å bli betre og betre. No ventar me berre spent på at hovudmiksepulten skal komma tilbake frå reparasjon, slik at strøyminga kan takast opp att.

**Samarbeid mellom barnehage/skule og kyrkja**

I 2024 hadde me påskevandringar i kyrkja med alle barnehagane og ATO-avdelinga ved Bø skule, før påske. Dette er flotte samlingar der me kjem tett på ungane. Til jul var Tryggheim vidaregåande med på julegudstenester. Me måtte ha fire gudstenester for å få plass til alle skular og barnehagar. På desse gudstenestene hadde me cirka 1400 barn innom kyrkja.

Tryggheim ungdomsskule hadde julegudsteneste i kyrkja siste skuledag før jul med alle sine elevar.

Kateket Møyfrid Garborg er ansvarleg for samarbeidet mellom barnehagar, skular og kyrkja, men mange av dei tilsette er med i gjennomføringa.

**Årsmelding musikk og kultur 2024**

**Gudstenester**

Vi hadde ekstra song- og musikkkrefter på ein del gudstenester som allehelgensdag og nokre trusopplæringstiltak. Vi har og starta ei forsangargruppe som er med på gudstenester generelt.

**Høgtider**

Vi ville satse litt ekstra på høgtidsgudstenestene.  Gunleiv Risa bidrog til at vi fekk god kontakt med Nærbø musikkorps. Dette gjorde at vi stilte med fullt blåse-ensemble på desse gudstenestene.

Har og starta ei korgruppe som er med på høgtidsgudstenestene. Dette prosjektet er Sigbjørn Undheim ein stor bidragsytar til.

Organisten er svært takknemleg for det gode samarbeidet med Gunleiv og Sigbjørn.

**Konfirmasjonsgudstenester**

Dei to konfirmasjonshelgene blei delt mellom organisten og Jæren Gospelkor. Organisten skaffa band og forsangarar til den helga han hadde ansvar for. Dette bidrog til å løfte desse gudstjenestene.

**Minnegudstjeneste**

Organisten samarbeidet med diakoniarbeideren om denne gudstenesten. Kathrine Håland Varhaug bidrog med solosong og Gunleiv Risa deltok på fløyte. Dette skapte ei fin stemning i gudstjenesta.

**Bryllaup og gravferder**

Speling under bryllaup og gravferd blei delt mellom organistane i Nærbø og Varhaug.

Ove Byberg  
Organist Nærbø

**Undervisningsutvalet**

Undervisningsutvalet har i 2024 bestått av Arne Reidar Hæåk, Anne Risa, Stine Reime, Njål Nærland (soknerådet), sokneprest Vidar Søyland Pettersen og kateket Møyfrid Garborg. Me har hatt tre møte i løpet av året, og har hovudsakleg arbeidd med to saker: Temakveldar og husfellesskap.

Våren 2024 hadde me ein temakveld om konflikten mellom Israel og Palestina. Erling Rimehaug var med oss og delte av sin kunnskap denne kvelden. I tillegg hadde Per Sigve Særheim to bibeltimar og tok oss gjennom Daniels bok. Hausten 2024 hadde me to bibeltimar med Aksel Johan Lund, og Galatarbrevet. Bibeltimar har slått godt an.

Me har også snakka mykje om korleis me kan styrka husfellesskapsarbeidet i kyrkjelyden. Me ønsker både å støtta dei som allereie finst og å utvida så fleire kan ta del i eit husfellesskap. Utvalet arbeider difor vidare med korleis me kan organisera, informera om, hjelpa og styrka husfellesskapsarbeidet i kyrkjelyden på ein best mogleg måte framover.

**Konsertar**

Me opplever at kyrkja sin attraktivitet har vakse i løpet av 2024, og er i ferd med å bli stadig meir aktuell for lokale krefter som ønskjer å ha både konsertar og arrangement i kyrkja. I tillegg håpar me og jobbar me for å få inn nokre større aktørar.

**Jæren gospelkor**

Gospelkoret har gjennom året fått eit betre og betre samarbeid med administrasjonen i kyrkjelyden. Dette gjer det lettare å ha førehandskjennskap til det som har med øvingar, konsertar og liknande å gjera. Gospelkoret bidreg gjennom året i gudstenester og har også ei stor mengd konsertar. I tillegg bidreg gospelkoret på ein del andre typar arrangement, som bursdagar og bryllaup i regi utanfor kyrkja.

**Diakoniutvalet**

Diakoniutvalet dette året har vore:

Anne Fløysvik, Kari Grødem, Evy Byberg Horpestad, Kari Synnøve Aarsland, Randi Winger Dahl, Ruth Høllesli og Kjersti Olimb Slate

Utvalet har hatt fire møte og har arbeidd med desse sakene:

**Fasteaksjonen 19. april**

Tema var også dette året «Håp i en dråpe vann» og midla gjekk til jordbruk og vatningssystem. Utvalet hadde ansvar for praktiske oppgåver med utsending, servering og oppteljing av kontantar.

**Vårfest 7. april**

Nærbø kyrkjelyd stod som arrangør og festen er eit samarbeid mellom soknerådet og diakoniutvalet. Årets tema var LYS. Lars Sigurd Tjelle talte, Ståle Ree hadde underhaldning og Kathrine Haaland deltok med song. Det kom over 90 personar og vi fekk mange gode tilbakemeldingar. For 2025 vil vi arbeide for at festen skal gå i balanse økonomisk.

**Diakoniens dag 27. oktober**

Vidar Søyland Pettersen leia gudstenesta. Diakoniarbeidar Kjersti Olimb Salte preika og diakoniutvalet deltok med forbøn og kyrkjekaffi. Leiar på Åna fengsel Leif Magne Viste informerte om kriminalomsorga. Jon Aarsland informerte om innsamlingsprosjektet Bagar til dei innsette. Vi fekk inn kr 22.332 til dette.

**Minnegudsteneste 3. november**

Etterlatne fekk invitasjon per brev. Vidar Søyland Pettersen hadde gudstenesta. Organist Ove Byberg hadde med seg Kathrine Håland Varhaug som song og Gunnleif Risa som spelte fløyte. Dei sørga for fin musikk og song før, under og etter gudstenesta. Diakoniutvalet hadde ansvaret for tekstlesing og lystenning. Det var eit godt frammøte.

**Onsdagskaffien**

Onsdagskaffien hadde samlingar første onsdagen i månaden. Frammøtet ligg på 15 – 20 kvar gong, og dei som kjem set stor pris på tilbodet.

**Tilrettelagte gudstenester**

Vi hadde samlingar andre onsdagen i månaden. Frammøtet vaierar frå gong til gong, og det kjem færre enn før. Diakoniarbeidar har kontakt med leiarane på omsorgsboligane og har besøkt fleire av plassane. Arbeidet med å få større oppslutnad vil fortsetja i 2025.

**Sorgarbeid**

«Støttegruppe for barn» ble starta i november 2023 og hadde samlingar fram til april 2024.Den er eit samarbeid mellom diakonar. Me er 4 diakonar som har denne gruppa i lag. Det er ei samtalegruppe med andre på same alder som også har opplevd å mista anten foreldre eller sysken i dødsfall. Sorggruppa skal vere eit trygt fellesskap der det er rom for å setje ord på kjensler, tankar og reaksjonar som sorga fører med seg. Barna kjem frå ulike plassar i Rogaland og det vil variera kor gruppa vil samlast. Gruppa var denne gongen samla på Gandal menighetshus.

«Sorggrupper for vaksne» er eit samarbeid mellom diakonar i Sør- Rogaland. Alle kontaktar for dei etterlatne i Hå får brev med informasjon om sorggrupper. Det er fleire ulike grupper ut i frå alder og situasjon. Diakoniarbeidar er med i dette arbeidet.

Diakoniarbeidar tek kontakt med alle kontaktane for familiane til dei etterlate. Nokon får då etter ønske tilbod om samtale.

**Andre diakonale tiltak i kyrkjelyden:**

Åremålsbesøk til eldre har blitt gjennomført. Dei som går med jubilanthelsing, er Kari Ingfrid Hatteland, Magne Braut og Bente Gudmestad.

Samtaler med folk med ulike behov. Gudstenester og andaktar på Hå sjukeheim. Pilegrimsvandringar blei gjennomført i eit samarbeid med Jæren prosti.

**Misjonsutvalet**

Misjonsutvalet har i 2024 bestått av Tron Gudmestad, Gunvor Risa og sokneprest Vidar Søyland Pettersen. Utvalet har hatt tre møter, to om våren og eit om hausten.

Me arbeider kontinuerleg med å få inn misjonsstoff og helsingar frå utsendingane frå Nærbø i Kyrkjelydsbladet, på internett og i gudstenestene. Forbøn for dei som har reist ut frå Nærbø som misjonærar, har også blitt vidareført.

**Volleyballgruppa 2024**

Vollyball på Bø skule vart starta for omlag 35 år sidan. Etter at nye Bø skule opna i 2016 vart det krav om å organisere aktiviteten med organisasjonsnummer. Vi stifta då Bø Vollyball-lag, og sidan aktiviteten i si tid vart dregen i gang og drive av folk som var aktive i kyrkja, var det naturleg å organisere laget der.

Vi er ei gruppe menn i ulik alder som spelar på Bø skule på måndagane. Vi har i 2024 hatt mange flotte volleyballkampar, og treningane har i år som tidlegare gitt helse, mosjon, godt fellesskap og velvære. Særleg siste delen av hausten 2024 har vore bra, då vi har fått med mange nye spelarar. Det har vore ein opptur for laget, og gjeve ny giv i spelet. Årsmøtet for 2024 vart halde på Bø skule måndag 13.1.2025 kl. 21.15. Årskontingent er 200,- / år. Du er sjølvsagt velkomen om du ynskjer å delta. Ta kontakt med ein av oss i styret, Georg Ivar Eide, Birger Vårdal eller Runar Apeland.

Nærbø 08.01.2025

Georg Ivar Eide, Sekretær

**ÅRSMELDING FRÅ KYRKJERINGEN 2024**

Leiargruppa for 2024 har vore: Gunnvor Engtrø, leiar, Tone T. Aarsland, Marianne Bjorland, Bente Gudmestad, sekretær.

Me har fått med 3 unge, friske damer i kyrkjeringen i år,- Ingeborg B. Åbrekk, Stine Reime og Dorthea F. Eriksen. Det er me veldig takknemlege for.

Kyrkjeringen har hatt 4 samlingar i 2024.

Bakegruppa, kreativ gruppe og basargruppe har hatt møte ved behov.

I løpet av året har me arrangert påskemarked og julemesse.

Me har og vore med på Nærbødagane, julemarknad i Køhlerpaviljongen, julegrantenning på torget og Jul i parken.

Me er fortsatt veldig takknemlege for alle frivillige som har vore med både i førekant og ved gjennomføring av desse arrangementa.

Det er og gildt å sjå at så mange er villige til å vere med å gi gevinstar.

På julemessa dette året var koret Emmaus med. Kyrkjeringen for menn har også bidrege i form av baking av kakekransar til julemessa. Hilde Viste heldt andakt, og ho hadde fått med nokre unge jenter til å vere forsangarar ved allsang av julesongar medan me venta på hovudtrekkinga. Nærbø Musikkorps spelte for oss i år og.

Me har fått inn mange pengar på alle desse arrangementa.

Dette resulterte i at me kunne overføra kr. 433 000 til kyrkja. I år har me og støtta barne- og ungdomsarbeidet spesielt, men soknerådet har fått mulighet til å bruke pengane der dei treng det mest. Dette skjer i samråd med kyrkjeringen.

Kyrkjeringen søkjer om sponsormidlar til diverse utstyr så som sofagruppe, og andre nødvendige ting. Me er glade for at sponsorane ser kor viktig dette arbeidet er slik at me ofte får søknaden innvilga.

For kyrkjeringen  
Bente Gudmestad, sekretær.

**Kyrkjelydsbladet**

Kyrkjelydsbladet har i 2024 kome ut med 4 nummer.

Styret har frå hausten av bestått av: Arnstein Njærheim, Liv Lende Olsen, Peter Vagle. I tillegg har kyrkjeverje og assisterande kyrkjeverje møtt på styremøta. Styret har hatt to møte. Kyrkjeverja har vore ansvarleg redaktør og forretningsførar for bladet.

Åslaug Harbo og administrasjonssekretær på kyrkjekontoret har vore ansvarlege for annonsesalet.

I redaksjonen har vore leia av Kell Krogh Jacobsen (frå staben),

Tema i 2024 har vore desse:   
Den kristne trua   
Reportasjar frå ulike misjonsprosjekt

To av blada hadde ikkje spesielle tema.

Bladet kom ut med et opplag 7900 eksemplar. Bladet blir distribuert til alle husstandar i Hå kommune. I tillegg er det nokre enkeltpersonar samt institusjonar som får bladet tilsendt. Frivillig kontingent og annonsar er dei økonomiske rammene ein har å arbeida utifrå. Det har vist seg litt vanskelegare å få nok annonsar, så her har styret fokus framover.

Dei siste åra har frivilleg kontingent halde seg stabilt og utgjer ein stor andel av økonomien til bladet.

Styret vil takke alle gode bidragsytarar, frivillige medarbeidarar, redaksjon og tilsette for samarbeid og støtte i året som ligg bak.

Varhaug 22.01.2025

Peter Vagle (leiar) Liv Lende Olsen Arnstein Njærheim

Kell Krogh Jacobsen

Svein Olav Nesse   
Kyrkjeverje

Nærbø, mars 2024

|  |  |  |
| --- | --- | --- |
| Marianne Bjorland  Leiar | Håkon Høyland nestleiar | Vidar Søyland Pettersen sokneprest |
| Svein Jarle Åbrekk | Kirsten Refsnes | Henrik Harbo |
| Karen-Elise Gilje Fossen | Anne Fløysvik | Arnstein Nærland |